b'\n_START_ARTICLE_\nYaxha\n_START_PARAGRAPH_\nYaxha (spansk: Yaxh\xc3\xa1) er et mesoamerikansk arkeologisk funnsted nord\xc3\xb8st i Pet\xc3\xa9nbekkenet i Guatemala. Det var tidligere et seremonielt sentrum og by i den f\xc3\xb8rkolumbiske mayasivilisasjonen. Yaxha var den tredje st\xc3\xb8rste byen i omr\xc3\xa5det og hadde sin storhetstid i den tidlige klassiske perioden (250\xe2\x80\x93600 e.Kr.)._NEWLINE_Byen l\xc3\xa5 p\xc3\xa5 en \xc3\xa5s med utsikt over Yaxhasj\xc3\xb8en. Navnet Yaxha kommer fra det mayiske ordet Yax-ha, som betyr \xc2\xabbl\xc3\xa5gr\xc3\xb8nt vann\xc2\xbb. Det ansl\xc3\xa5s at Yaxha-kongeriket omfatta et omr\xc3\xa5de 237 km\xc2\xb2 og hadde et innbyggertall p\xc3\xa5 42\xc2\xa0000 p\xc3\xa5 det meste, i den seine klassiske perioden. Byen ble forlatt i den postklassiske perioden (900\xe2\x80\x931525)._NEWLINE_Ruinene av Yaxha ble f\xc3\xb8rst rapportert om av Teoberto Maler, som bes\xc3\xb8kte dem i 1904. Stedet ble kartlagt i 1930-\xc3\xa5ra, og igjen i 1970-\xc3\xa5ra, og det ble begynt med renovering p\xc3\xa5 slutten av 1980-\xc3\xa5ra. Ruinene omfatter over 500 byggverk fordelt p\xc3\xa5 flere grupper som er bundet sammen av veier. Man har funet om lag 40 steler p\xc3\xa5 stedet.'